Caecilia
Caecilia er et skriftsnit lanceret i 1990 hos Linotype af den hollandske designer Peter Matthias Noordzij (f. 1961). Det kan kaldes en mellemform mellem klassisk antikva og egyptienne, med antikvaens bogstavproportioner, men med egyptiennens pladeformede seriffer. Resultatet er i forhold til egyptienne en mere letlæselig bogskrift selv i de helt små størrelser (skriftgrader). Skriften fik en vis udbredelse, efter at Amazon i 2007 begyndte at bruge den som skærmskrift på deres Kindle e-bøger.